**Szász Dávid, I. év Tesnev-tort.**

2024. október 6-án reggel indultunk Csíkszeredából busszal Budapestre egy tanulmányi kirándulás keretében, amelyet az Erasmus program szervezett. Az út kezdetén Sepsiszentgyörgy felé vettük az irányt, mivel itt csatlakoztak hozzánk az ottani edzőképzős hallgatók is, így lehetőségünk nyílt, hogy már az utazás során megismerkedjünk egymással és közös szakmai témákat beszéljünk meg.

A látogatás során elsősorban a Magyar Testnevelési és Sporttudományi Egyetemre (TF) koncentráltunk, ahol lehetőségünk nyílt mélyebb betekintést nyerni az intézmény működésébe és a sporttudomány területén folytatott kutatásokba.

A Magyar Testnevelési és Sporttudományi Egyetem campusát alaposan bejártuk, megismerkedve a modern létesítményekkel és a sporttudomány oktatási lehetőségeivel. A látogatás során különleges figyelmet kaptak a testnevelési és sporttudományi képzések, valamint az egyetem kutatási és fejlesztési tevékenységei, amelyek az egészséges életmód és a sportteljesítmény fejlesztésére irányulnak.

Budapest városa is mély benyomást tett ránk. Szabadidőnkben felfedezhettük a város nevezetességeit, mint például a Duna-partot, a Budai Várat és a Hősök terét. A város kulturális sokszínűsége és történelmi épületei lenyűgöző látványt nyújtottak, amely még inkább fokozta az utazás élményét.

A tanulmányi mobilitás során meglátogattuk az MTK Budapest labdarúgó akadémiáát is, ahol betekintést nyertünk az utánpótlásképzés működésébe, és a klub által használt edzésmódszerekbe. Az akadémián folytatott szakmai munka, és az ott használt modern sporttechnológiák nagy hatással voltak ránk.

Az akadémián megismerkedtünk a GPS-alapú teljesítménymérő rendszerekkel, amelyek segítségével az edzők valós időben követhetik a játékosok futóteljesítményét, sebességét és mozgásmintáit. Emellett bemutatták nekünk a videó elemző szoftvereket, amelyekkel az edzések és mérkőzések részletes technikai és taktikai elemzése valósul meg.

Az utolsó előtti napon, csütörtökön, részt vettünk egy judo edzésen a TF-en. Az edzés során nemcsak a sportág technikai alapjait figyelhettük meg, hanem mi magunk is aktívan bekapcsolódhattunk a gyakorlatokba, ami rendkívül izgalmas és tanulságos élmény volt.

A mobilitás záró napján pedig a csapat együtt vette nyakába a város és a késődélutáni hazaindulásig együtt töltöttük az időt városnézéssel, közös ebédeléssel.

Összességében a tanulmányi mobilitáson nemcsak szakmai szempontból jelentett fejlődési lehetőséget, hanem személyes szinten is gazdagított minket. Az egyetemen és az akadémián szerzett tapasztalatok hozzájárultak sporttudományi ismereteink bővítéséhez és szakmai látókörünk kiszélesítéséhez. Budapest különleges élményt nyújtott, amely mély nyomot hagyott bennünk, és a kirándulás után feltöltődve, új ötletekkel és inspirációval tértünk haza.